Izvor: MUP Srbije

Beograđaninu A.P. određen je pritvor jer je osumnjičen da je na internet sajtovima oglašavao prodaju različitih polovnih stvari, a nakon isplaćenog novca, kupcima slao zapakovane cigle ili kamenje.

Pripadnici Ministarstva unutrašnjih poslova uhapsili su A.P. (1975) iz Beograda zbog postojanja osnova sumnje da je izvršio krivično delo prevara u produženom trajanju.

On je, kako se sumnja, u periodu od juna do novembra prošle godine, u više gradova na teritoriji Srbije, obmanjivao građane tako što je na internet sajtovima oglašavao prodaju različitih polovnih stvari kao što su mobilni telefoni, garderoba, auto sedišta i drugo, a zatim bi oštećenima, pošto bi mu isplatili ugovorenu cenu, putem brze pošte slao pakete u koje je umesto dogovorene robe, stavljao kamen ili ciglu.

Uplaćeni novac je podizao u poštama sa nevažećom ličnom kartom koja je glasila na tuđe ime.

Osumnjičeni je, uz krivičnu prijavu, predat nadležnom javnom tužiocu, koji mu je odredio pritvor.

S obzirom na to da postoji sumnja da je A.P. na ovaj način prevario više građana, Ministarstvo unutrašnjih poslova poziva sve oštećene da se jave najbližoj policijskoj stanici ili Policijskoj stanici Grocka, na telefon 011/3410 - 257.